Blahová, Natália, poslankyňa NR SR (2017-04-07):
Ďakujem pekne. Veľmi pekne ďakujem. Ja by som len krátkym vstupom, lebo som chcela doplniť vyjadrenia pánov kolegov, ktorí boli v rozprave predo mnou, chcela som zareagovať na pána Kéryho, ktorý nás už po tretíkrát chcel presvedčiť o tom, že akreditačná komisia je akýsi štartovač vyšetrovania. Vôbec nie, chcela by som vysvetliť, možno je pán Kéry niekde v budove a počúva, že akreditačná komisia je poradný orgán ministra práce, ktorý mu navrhuje, či má zariadeniu dať akreditáciu, predĺžiť akreditáciu alebo zrušiť akreditáciu. On neštartuje šetrenie, on jednoducho dáva výnos, ktorým ministrovi čosi odporúča. To, to, ten výrok, samozrejme, je odporúčaním, pretože zodpovedný v plnej miere je za to minister, ale jedine akreditačná komisia môže ministrovi a ministerstvu odporučiť, čo má so zariadením vykonať. Nijaký iný orgán na to neexistuje. A šetrenie sa robí predtým, než začne akreditačná komisia rozhodovať, nie potom, keď akreditačná komisia rozhodne. Akreditačná komisia rozhoduje na základe vykonaného šetrenia. Ďalej opäť k pánovi Kérymu, niekoľkokrát spomínal pána Kulifaja a akéhosi, akési jeho vyjadrenie, ktoré ja teda neviem uchopiť. Pán Peter Kulifaj, Mgr., je predseda Slovenskej komory sociálnych pracovníkov a asistentov sociálnej práce a mal sa vraj vyjadriť tak, že chce, aby zariadeniu Čistý deň bola ponechaná akreditácia. Takéto vyjadrenie som ja teda nevidela. Ale videla som vyjadrenie komory, Slovenskej komory sociálnych pracovníkov a asistentov sociálnej práce, pod ktorým je podpísaný práve pán Kulifaj, a to, toto vyjadrenie sa volá Vyslovenie podpory dôvodom abdikácie členov Akreditačnej komisie ministerstva práce pre oblasť sociálnoprávnej ochrany detí a sociálnej kurately. Táto podpora alebo toto vyslovenie podpory deklarovali v Bratislave 3. marca 2017. „Slovenská komora pracovníkov a asistentov sociálnej práce (ďalej aj komora) vyjadruje podporu dôvodom, ktoré uviedli abdikujúci členovia Akreditačnej komisie Ministerstva práce, sociálnych vecí a rodiny Slovenskej republiky pre oblasť sociálnoprávnej ochrany detí a sociálnej kurately v súvislosti s rozhodnutím rezortu neodobrať akreditáciu na výkon opatrení resocializačnému zariadeniu Čistý deň. Ako profesijná organizácia, ktorá zastupuje sociálnych pracovníkov a asistentov sociálnej práce, pokladáme za dôležité, aby výkon všetkých opatrení v sociálnoprávnej ochrany detí a sociálnej kurately bol v súlade s právnymi predpismi Slovenskej republiky, medzinárodnými ľudskoprávnymi dokumentami, v tomto prípade zvlášť Dohovorom o právach dieťaťa a v oblasti výkonu sociálnej práce taktiež v súlade s Etickým kódexom sociálneho pracovníka a asistenta sociálnej práce. V súlade so zákonom je dôležité, aby v rámci vykonávania opatrení sociálnoprávnej ochrany bolo zakázané používať všetky formy telesných trestov na dieťati a iné hrubé alebo ponižujúce formy zaobchádzania a formy trestania dieťaťa, ktoré mu spôsobujú alebo môžu spôsobiť fyzickú ujmu alebo psychickú ujmu. Pre akékoľvek násilie, ponižujúce zaobchádzanie či, naopak, intímny vzťah medzi pracovníkom a klientom je bezpochyby za hranicou profesionálneho vzťahu pracovníka a jeho klienta. Je to zlyhanie, ktoré pokiaľ napĺňa skutkovú podstatu trestného činu, by malo byť dôkladne vyšetrené a pri potvrdení adekvátne sankcionované kompetentnými orgánmi. V prípade, že právne predpisy nedokážu plnohodnotne pokryť etický rozmer vykonaného nemorálneho činu, navrhujeme pri posudzovaní oprávnenosti subjektov pôsobiť v tejto oblasti nevyhnutne zohľadniť aj dodržiavanie štandardov kvality výkonu daného opatrenia sociálnoprávnej ochrany, ako aj etického kódexu, ktorý by bol záväzný pre všetky akreditované subjekty. V súvislosti s tzv. kauzou Čistý deň sa otvára aj deficit zákonného stanovenia kvalifikačných predpokladov na výkon tzv. pracovnej terapie pre účely výkonu opatrení, predmetom diskusie by mala byť aj požiadavka povinného psychologického vyšetrenia pre všetkých pracovníkov zariadení, v ktorých sa vykonávajú opatrenia, čiže detské domovy, resocializačné strediská, krízové strediská, aby sa preventívne eliminovalo nebezpečenstvo zneužívania moci. Rovnako treba klásť väčší dôraz na spoluprácu úradov práce prostredníctvom sociálnych kurátorov a akreditovaných subjektov, ktorá vytvára predpoklad toho, že tieto organizácie nebudú „svetom vo svete“ bez akejkoľvek vonkajšej kontroly. Už v súčasnosti je legislatívne určená povinnosť úradu aktívne udržiavať kontakt so zariadeniami a klientmi, ktorí sú v nich umiestnení. Žiaľ, známa skutočnosť enormnej preťaženosti pracovníkov týchto úradov spôsobuje, že nemôžu túto svoju povinnosť splniť v miere, v ktorej by to bolo potrebné. Napriek tomu sa domnievame, že práve táto spolupráca je dôležitým prvkom prevencie pred porušovaním práv klientov. Navrhujeme tiež zapracovanie systémových mien v oblasti kontroly akreditovaných subjektov, a to prostredníctvom legislatívneho ukotvenia povinnosti zriaďovať nezávislú odbornú komisiu na posúdenie korektného – tak etického, ako aj odborného výkonu sociálnej práce, využívaných techník, metód a postupov. Rovnako chceme poukázať na potrebu ochranu maloletých klientov aj v nasledujúcich oblastiach: – Pri závažnom podozrení násilia ponižujúceho zaobchádzania či intímneho vzťahu medzi pracovníkmi a klientmi je odborne neprípustné, aby potenciálne obete ostali u potenciálneho násilníka a v tomto prostredí vypovedali. – V prípade závažného podozrenia násilia, ponižujúceho zaobchádzania či intímneho vzťahu medzi pracovníkmi a klientmi zabezpečiť okamžitú ochranu detí odporúčanú zainteresovanými odborníkmi a ich odporúčanie brať záväzne, nakoľko zákonný zástupca nemusí mať dostatok informácií, aby vedel posúdiť najlepší záujem dieťaťa. – Pri udeľovaní akreditácie zvažovať riziká umiestnenia dospelých a maloletých klientov v jednom resocializačnom zariadení.“ A doplňujúce informácie: „Slovenská komora sociálnych pracovníkov a asistentov sociálnej práce bola zriadená zo zákona o sociálnej práci a o podmienkach na výkon niektorých odborných činností v oblasti sociálnych vecí a rodiny a o zmene a doplnení niektorých zákonov na ustanovujúcom sneme komory v Bratislave dňa 18. 9. 2015. K základným úlohám komory okrem iného patrí: ochrana statusu profesie sociálneho pracovníka, asistenta sociálnej práce, ochrana práv a záujmov jej členov, poskytovanie bezplatného poradenstva pre členov komory v súvislosti s výkonom sociálnej práce, sprostredkovanie právneho zastupovania členov komory v konaní pred súdmi Slovenskej republiky vo veciach a v súvislostiach s výkonom sociálnej práce a vydávanie stanovísk k výkonu sociálnej práce a iné.“ Takže ešte stále tu nie je pán poslanec Kéry, ale chcem teda týmto spôsobom odkázať, že ak ho niekto brífoval k tejto schôdzi, urobil to veľmi zle, pretože keď sa, keď sa snaží vyjadriť, vždycky je to, že zrkadlovo úplne, úplne iné, než, než kde stojí skutočnosť, a po tejto schôdzi, resp. už v tejto chvíli si dovoľujem povedať, že zajtrajšie ráno nebude pre túto vládu naozaj ničím pekné, nech hlasovanie dopadne akokoľvek. Na tejto schôdzi odzneli také závažné informácie, že ak sa s nimi vláda nevysporiada, tak sa s vládou vysporiada ľud. Ďakujem. (Potlesk.)